Bombardovanie Dubovej 20. augusta 1944

Bombardovanie Dubovej 20. augusta 1944 (iné názvy: bombardovanie rafinérie Dubová) bol nálet amerických vzdušných síl na Štátnu rafinériu minerálnych olejov v Dubovej počas druhej svetovej vojny. Celkovo 76 bombardérov B-24 Liberator 15. leteckej armády zaútočilo 20. augusta 1944 na rafinériu, ktorá bola ich hlavným cieľom, ale aj na železničnú trať. Poškodených bolo viacero prevádzok rafinérie a veľké množstvo surovín ako aj spracovaných produktov.
O bombardovaní rafinérie v Dubovej krátko pred vypuknutím Slovenského národného povstania sa dodnes vedú spory. Ilegálne vojenské ústredie Slovenskej národnej rady totiž prostredníctvom česko-slovenskej exilovej vlády v Londýne žiadalo Spojencov, aby rafinériu v Dubovej vyňali zo zoznamu cieľov bombardovania, nakoľko sa s ňou počítalo pre potreby odboja vzhľadom na jej polohu v priestore organizácie ozbrojeného vystúpenia.

 Predohra 
Dňa 11. decembra 1941 potom, ako Japonsko napadlo Spojené štáty útokom na Pearl Harbor, Nemecko vyhlásilo USA vojnu. Predseda vlády a minister zahraničných vecí Slovenskej republiky Vojtech Tuka vyhlásil vojnu Spojeným štátom a Veľkej Británii v mene SR 12. decembra.

Na rozdiel od vojny s Poľskom a Sovietskym zväzom Slovenská republika nepodnikla voči západným mocnostiam žiadne priame vojenské akcie. V lete 1943 sa územie Slovenského štátu dostalo do dosahu amerických vzdušných síl v Stredomorí. Koncom roka sa 15. letecká armáda zapojila do ničenia vybraných strategických cieľov v strednej Európe a 16. júna 1944 uskutočnila prvý nálet na Slovenskobombardovanie bratislavskej rafinérie Apollo.

V roku 1944 bola produkcia Štátnej rafinérie minerálnych olejov v Dubovej len asi na 60 % plánovanej kapacity. Bolo to aj z dôvodu konkurenčného boja s rafinériou Apollo v Bratislave, ktorá hlásala, že produkty rafinérie v Dubovej nedosahujú požadovanú kvalitu. Preto sa aj slovenskí spotrebitelia zdráhali používať výrobky z Dubovej. To ale vedenie rafinérie poprelo objednávkou od švédskych firiem, ktoré požadovali pre nich spracovanie rumunskej alebo aj inej suroviny. Vedenie rafinérie si tiež dalo urobiť analýzu kvality produktov u firmy Brown, Boveri & Cie z Badenu vo Švajčiarsku. Po nálete na rafinériu Apollo sa Dubová stala významným dodávateľom na slovenskom trhu.

 Priebeh náletu 
Dňa 20. augusta 1944 sa cieľmi vyše 460 štvormotorových bombardérov B-24 Liberator a B-17 Flying Fortress 15. leteckej armády so stíhacou ochranou lietadiel P-51 Mustang a P-38 Lightning stali letisko a zoraďovacia stanica v Szolnoku v Maďarsku, rafinéria v Czechowiciach, továrne na výrobu syntetických olejov a valivých ložísk v priemyselnej oblasti pri meste Osvienčim na juhu dnešného Poľska (vtedy na území Nemecka) a rafinéria v Dubovej na Slovensku. K náletu na Dubovú bola vyslaná skupina 89 Liberatorov nekompletného 304. bombardovacieho krídla. Posádky 454. bombardovacej skupiny nevzlietli z dôvodu údržby a výcviku. Ako náhradné ciele boli pre 304. krídlo určené zoraďovacia stanica a železničný most v maďarskej obci Szajol alebo zoraďovacia stanica v meste Segedín. Nálet sa však uskutočnil iba na primárny cieľ. Bombardéry troch skupín 304. krídla sa v to ráno zoradili nad talianskou základňou Cerignola, odkiaľ pokračovali v lete ponad juhoslovanskú Vrbosku, Davor, Negoslavci, maďarský Hatvan až nad železničný most na Slovensku cez rieku Hron, ktorý bol počiatočným bodom náletu.


Podľa pamätníkov londýnsky rozhlas vo večernom vysielaní upozorňoval, aby pracovníci Štátnej rafinérie minerálnych olejov v Dubovej nenastúpili do práce. Americké bombardéry prilietavali vo vopred určenom poradí, pričom 459. bombardovacia skupina viedla celú formáciu, nasledovaná 455. skupinou a útočné zoskupenie uzatvárali posádky 456. skupiny. Na cieľ zaútočilo celkovo 76 lietadiel B-24 Liberator, ktoré v priebehu troch minút od 10:50 do 10:53 hod. zhodili na rafinériu z výšky 5 7006 500 metrov celkovo 177,75 ton bômb. Bombardovanie sa uskutočnilo vizuálne a bomby dopadali s vysokou presnosťou od obce Predajná po obec Nemecká, kde došlo k zásahu vojenského skladu mín. Zničené boli telefónne a telegrafické spojenie, vedenie vysokého napätia a bola poškodená trať BreznoZvolen na kilometri 48,4. Zasiahnutá bola aj obytná kolónia, kde boli poškodené dve budovy a jeden rozostavaný dom.


Dvadsaťsedem B-24 459. skupiny zhodilo počas misie č. 93 na rafinériu 63,75 ton bômb s výborným výsledkom. Presnosť zásahov bola 58 % v okruhu 300 metrov od cieľa a 85 % v okruhu 600 metrov od cieľa. Po nálete bolo pozorovaných päť až osem väčších zdrojov požiarov v cieľovej oblasti. Hustý dym stúpal do výšky 5 000 metrov. Nad cieľom posádky zaznamenali iba slabý a nepresný flak strieľajúci za a pod formáciu bombardérov. Sesterská 455. skupina vyslala zo základne San Giovanni na svojej misii č. 98 proti Dubovej do vzduchu 30 Liberatorov, z ktorých 21 zhodilo na cieľ svoje bomby s celkovou hmotnosťou 49,6 ton. Presnosť zásahov bola 31 % v okruhu 300 metrov od cieľa a 49 % v okruhu 600 metrov od cieľa. Box „C“ sa nevedel zoradiť k náletu a vrátil sa domov s bombami na palube. Pre 456. skupinu bolo zničenie Dubovej misiou č. 103. Zo základne Stornara vzlietlo spolu 24 bombardérov, aby zhodili na svoj cieľ 64,4 ton bômb. Presnosť zásahov bola 7 % v okruhu 300 metrov od cieľa a 51 % v okruhu 600 metrov od cieľa. Všetky stroje sa v poriadku vrátili späť do Talianska.

Stíhaciu ochranu B-24 letiacim na Dubovú zabezpečovali dvojmotorové stíhačky P-38 Lightning 82. stíhacej skupiny. O 08:20 hod. vzlietlo zo základne Vincenzo 26 Lightningov 95., 96. a 97. letky. Dva z nich sa však kvôli rôznym príčinám museli predčasne vrátiť. Osem strojov 97. letky sa nad Maďarskom oddelilo prenasledovať dvojicu nepriateľských Focke-Wulfov Fw 190, ale americkí letci to po krátkom prenasledovaní vzdali a odleteli domov. Nad Slovenskom tak bombardéry chránilo iba 16 lietadiel P-38 z 95. a 96. letky, avšak nepriateľskí stíhači nezaútočili.

 Výsledky náletu 

Škody spôsobené náletom boli zhrnuté v správe č. 1274Dôv.1944 zo dňa 21. augusta 1944 adresovanej Ministerstvu národnej obrany, Trenčianske Teplice (citované v pôvodnom znení).

O bombardovaní poslal 22. augusta 1944 správu česko-slovenskej spravodajskej službe v Londýne rádiotelegraficky kpt. Jaroslav Krátky (pôsobiaci v tom čase na Slovensku), ktorý v nej odhadol ekonomické škody na 150 miliónov korún. Podľa údajov povereníctva Slovenskej národnej rady pre verejné práce bolo zničených: 76 387 litrov pohonných látok, 3 600 litrov plynového oleja, 354 litrov automobilového oleja, 400 litrov petroleja a 1 000 litrov gazolínu. Zásoby palív, ktoré sa vyhli zničeniu, spotrebovala povstalecká armáda už v polovici septembra 1944.

 Referencie 

 Pozri aj 
 Bombardovanie Slovenska v rokoch 1939 – 1945

Dubová
Kategória:20. august
Kategória:1944 na Slovensku
Kategória:Nemecká (okres Brezno)
Kategória:Slovenské národné povstanie